钦定古今图书集成/明伦汇编/官常典/第579卷 > 马昊
## 钦定古今图书集成/明伦汇编/官常典/第579卷 > 马昊

按《明外史》本传：“昊本姓邹，字宗大，宁夏人。弘治十二
年进士。由行人选御史。正德初，迁山东佥事。坐累谪真定推官。境内数有盗，昊教吏士习射，广设方略，盗
发辄获。再坐累谪判开州，真定吏民伏阙请留，乃免
迁四川佥事。昊长身骁捷，善骑射，知兵。巨寇方四、曹
甫等方炽，洪锺讨之久无功。昊至，阅所部，笑曰：‘将不
知兵，其何以战’？”于是择健卒千分队，队各立长教之。
会甫将袭江津，昊从巡抚林俊剿贼，大败之，俘斩及
焚死者二千馀人。明年，方四陷江津，破綦江，薄重庆。
昊夜出百骑，举火击贼。贼惊溃，乘之，斩获多。遂合猡、
𤞑土兵搏贼。贼陈左，伏兵于右。昊以正兵当左，身率
百骑捣其伏。伏溃趋左，左亦溃。四奔婺州，与甫相攻，
众遂散。四变姓名，走为他将所获。昊再被奖，进副使，
与总兵官杨宏击败甫，甫降。而其党廖麻子并其众，
连陷铜梁、荣昌，坐夺冠带。时洪锺召还，巡抚高崇熙
恇怯，复主抚，麻子等阳受约。崇熙遽罢诸军，令副使
张敏徙开县临江市民，空其地处之，许给复三年。为
请于朝，昊力争，谓：“临江市、蜀，襟喉，上达重叙，下连湖、
湘，地土饶衍。奈何弃之养虎，自遗患。”崇熙不从，昊乃
益治兵观变。其明年，贼果执敏叛。诏逮崇熙，而擢昊
右佥都御史，代之巡抚。贼围中江，将趋成都。昊以五
千骑与总督彭泽败之。游击阎勋追斩麻子，剑州，馀
众走，推其党喻思俸为主。总兵官陈珣追至富村，贼
伪降，因北渡江，袭杀都指挥姚震，转入巴山故巢。寻
出走大安镇。珣不敢前，而陕西兵与贼战溃。贼遂越
宁羌，犯略阳。珣军鼓噪，贼夜走，度广元，为官军所遏。
还趋通巴，招馀党，诸将率称病不击贼。诏逮珣，且让
昊。昊乃与彭泽督诸军，获思俸西乡山中，复与泽平
内江贼骆松祥，群盗悉靖。录功，进副都御史。十年，亦
不剌寇松潘。番人磨让六少等乘机乱，为之乡导，西
土大震。昊招土番为间，发兵掩击之。千户张伦等夜
率熟番攻破贼，获磨让六少，亦不剌遁去。昊以松潘
地险阻，番人往往邀劫馈运，乃督参将张杰等修筑
墙栅，自三舍堡至风洞关，凡五十里。赐敕褒之。乌蒙、
芒部二府壤接筠连、珙县，围亘千里，山箐深阻。诸蛮
僰人子、羿子、仲家子、猫子、《猓狢》等杂居其中。有僰人
子普《法恶》者，通汉语，晓符箓，妄言“弥勒出世”，自称蛮
王，煽诸夷作乱，流民谢文礼、谢文义应之。都指挥杜
琮战败，文义夺其胄。十二年，昊督指挥曹昱进讨，法
恶败走，保青山砦。昊分据水口，绝其汲道，阙南方围
待之。贼乏水，渴突南围。官军遮击，法恶中流矢死，诸
蛮大奔。以功再进右都御史，荫子锦衣世百户。昊有
才气，能应变，挥霍自喜，所向辄有功。然官川中久，狎
其俗，锐意立功名，卒以是败。先是，亦不剌既遁，昊移
兵攻小东路番砦，未下，茂州群蛮惧见侵，遂纠生苗
围城堡。参将芮锡等讨之，兵败，指挥庞昇等皆死。又
尝遣副总兵张杰、副使吴澧击松潘南北二路番，不
利，亡军士三千馀人，匿不以闻。僰蛮平，不置戍守，遽
班师。请改高县为州，设长吏，增高、珙、筠连田租千八
百石，令指挥魏武度田，夺降人业，给之军民。而珙县
知县步梁窥昊意，诱杀降人。阿尚、杜琮以亡胄故怨
文义，潜使人购其头。于是文义乘群蛮怨嗾之，遂大
讧。攻高、庆、符二县，破其城。琮率兵御之，又败，死伤七
百人。自黎、雅以西，天、全六番皆相继乱。南京给事中
孙懋暨巡按御史卢雍、黎龙先后劾昊。十四年，遂遣
官逮昊。行至河南，疏称疾笃，留于家。世宗即位，始就
逮，寻削籍归。杨一清、胡世宁尝荐之，为桂萼所驳而
止，久之卒。